ગુજરાત વિધાનસભા ચૂંટણી જાહેર થવાને ગણતરીના દિવસ બાકી છે ત્યારે શાસક ભાજપ દ્વારા એડીચોટીનું જોર લગાવી લોકો સુધી પહોંચવાના વિભિન્ન પ્રયાસો તેજ ગતિએ ચાલી રહ્યાં છે. શહેરના જીએમડીસી કન્વેન્શન હોલમાં વિદેશપ્રધાન સુષમા સ્વરાજનો મહિલા ટાઉન હોલ કાર્યક્રમ યોજાયો હતો. ગુજરાત પ્રદેશ ભાજપ દ્વારા આ કાર્યક્રમની સફળતાનો દાવો કરતાં જણાવાયું હતું કે ગુજરાતની એક લાખથી વધુ મહિલાઓએ સોશિઅલ મીડિયા સહિત આ કાર્યક્રમમાં જોડાઇને સફળ બનાવ્યો છે. સુષ્મા સ્વરાજના આ કાર્યક્રમમાં ગુજરાતના તમામ ઝોનમાંથી વિડીયો કોન્ફરન્સિંગ, મિસ્ડકોલ, ફેસબૂક, ટ્વીટર જેવા માધ્યમો ઉપરાંત હોલમાં ઉપસ્થિત બહેનો દ્વારા સુષ્માજીને વિવિધ પ્રશ્નો પૂછવામાં આવ્યાં હતાં. તેમની સાથે મંચ પર મુખ્યપ્રધાન વિજય રુપાણી તેમ જ પૂર્વ મુખ્યપ્રધાન આનંદીબહેન પટેલ પણ ઉપસ્થિત રહ્યાં હતાં. વિદેશ પ્રધાન સુષ્મા સ્વરાજો અડગ ગુજરાતની અડગ બહેનોને મારા નમસ્કાર… એમ કરીને મહિલાઓ સાથેના સંવાદની શરૂઆત કરી હતી. ગુજરાતભરની મહિલાઓ લાઈવ આ ટાઉનહોલ કાર્યક્રમમાં જોડાઈ હતી.